РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/8-25

22. јануар 2025. године

Б е о г р а д

ЗАПИСНИК

21. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 22. ЈАНУАРА 2025. ГОДИНЕ

Седница је почела у 11,00 часова.

 Седницом је председавао Арсић Верољуб, председник Одбора.

Седници су присуствовали чланови Одбора: Алексић Загорка, Бајатовић Душан, Бајић Живан, Белоица Мартаћ Ана, Давидовац Тијана, Крстић Ненад, Митровић Пеђа, Михајловски Ило, Милијић Светлана, Никезић Душан, Павловић Бранко и Ујхељи Акош.

Седници је присуствовао и заменик члана Одбора, Станковић Ђорђе (заменик Алексић Мирослава).

 Седници нису присуствовали чланoви Одбора: Јелић Владимир, Митровић Ненад и Радосављевић Никола нити њихови заменици.

 Митровић Пеђа, члан Одбора и Станковић Ђорђе, заменик члана Одбора, у току рада по овој тачки дневног реда напустили су салу у којој се одржавала седница Одбора.

 Седници је присуствовао и председник Фискалног савета, Пауновић Благоје.

На предлог председника, Одбор је већином гласова (11 гласова за, 1 уздржан, 1 није гласао) утврдио следећи

Д н е в н и р е д:

1. Повлачење из скупштинске процедуре Листе кандидата за избор председника Комисије за контролу државне помоћи (акт 03 Број: 02-2623/24 од 5. новембра 2024. године);

2. Именовање вршиоца функције председника Комисије за контролу државне помоћи;

3. Давање сагласности на Предлог финансијског плана Фискалног савета за 2025. годину, који је поднео Фискални савет (Број: 400-2786/24 од 22. новембра 2024. године).

\* \* \*

Пре преласка на рад по утврђеном дневном реду, Одбор је, већином гласова (11 гласова за, 1 уздржан, 1 није гласао), усвојио Записнике са 17, 18. и 19. седнице Одбора, без примедби.

\* \* \*

**ПРВА ТАЧКА ДНЕВНОГ РЕДА:** Повлачење из скупштинске процедуре Листе кандидата за избор председника Комисије за контролу државне помоћи

Председник Одбора подсетио је чланове Одбора да је Јавни конкрус за избор председника Комисије за контролу државне помоћи председник Народне скупштине расписао 25. јула 2024. године; да је након спроведеног изборног поступка, овај одбор на седници одржаној 5. новембра 2024. године, на основу критеријума утврђених Законом о контроли државне помоћи, услова за избор из расписаног јавног конкурса, поднете документације пријављених кандидата и обављеног разговора са кандидатима, одлучио да Душица Ђорђевић буде кандидат за председника Комисије за контролу државне помоћи, те с тим у вези, утврдио Листу кандидата за избор председника Комисије за контролу државне помоћи и исту доставио Народној скупштини на разматрање и одлучивање. У наставку, обавестио је чланове Одбора да је Душица Ђорђевић 13. јануара 2025. године обавестила писаним путем Одбор о повлачењу из поступка за избор председника Комисије за контролу државне помоћи.

 Имајући у виду да Народна скупштина до данас није разматрала Листу кандидата за избор председника Комисије за контролу државне помоћи, као и да је у међувремену, Душица Ђорђевић повукла своју кандидатуру, предложио је да Одбор повуче из скупштинске процедуре Листу кандидата за избор председника Комисије за контролу државне помоћи, коју је доставио Народној скупштини актом 03 Број: 02-2623/24 од 5. новембра 2024. године.

У дискусији су учествовали: Митровић Пеђа, Никезић Душан, Арсић Верољуб, Белоица Мартаћ Ана, Станковић Ђорђе, Крстић Ненад, Михајловски Ило, Милијић Светлана, Павловић Бранко, Бајић Живан и Бајатовић Душан, чија су излагања тонски снимана.

На предлог председника, Одбор је већином гласова (11 гласова за, један уздржан), одлучио да повуче из скупштинске процедуре Листу кандидата за избор председника Комисије за контролу државне помоћи коју је доставио Народној скупштини актом 03 Број: 02-2623/24 од 5. новембра 2024. године.

 **ДРУГА ТАЧКА ДНЕВНОГ РЕДА:** Именовање вршиоца функције председника Комисије за контролу државне помоћи

 Председник Одбора подсетио је присутне чланове да је на Осмој седници одржаној 18. јула 2024. године, Одбор на основу овлашћења из члана 14. Закона о контроли државне помоћи, именовао Душицу Ђорђевић, члана Савета Комисије за контролу државне помоћи, за вршиоца функције председника Комисије коју је именована требало да врши до ступања на функцију новог председника Комисије. Такође, подсетио је да је јавни конкрус за избор председника Комисије за контролу државне помоћи председник Народне скупштине расписао 25. јула 2024. године и да је након спроведеног изборног поступка, Одбор на седници одржаној 5. новембра 2024. године, након спроведеног изборног поступка, одлучио да Душица Ђорђевић буде кандидат за председника Комисије за контролу државне помоћи те с тим у вези, утврдио Листу кандидата за избор председника Комисије за контролу државне помоћи и исту доставио Народној скупштини на разматрање и одлучивање. У наставку је указао на одредбу члана 14. Закона о контроли државне помоћи и предложио да Одбор именује Драгицу Јорговић, члана Савета, за вршиоца функције председника Комисије, коју ће именована вршити до ступања на функцију новог председника Комисије.

 Дискусије по овој тачки дневног реда није било.

 На предлог председника, Одбор је већином гласова (11 гласова за, један уздржан), донео

О Д Л У К У

 Именује се Драгица Јорговић, члан Савета Комисије за контролу државне помоћи, за вршиоца функције председника Комисије за контролу државне помоћи.

 Именована ће функцију из става 1. ове одлуке вршити до ступања на функцију новог председника Комисије.

 За известиоца Одбора на седници Народне скупштине одређен је Верољуб Арсић, председник Одбора.

 **ТРЕЋА ТАЧКА ДНЕВНОГ РЕДА:** Давање сагласности на Предлог финансијског плана Фискалног савета за 2025. годину, који је поднео Фискални савет

Председник Одбора подсетио је чланове Одбора да је чланом 92ћ став 2. Закона о буџетском систему прописано да се средства за рад Фискалног савета обезбеђују у буџету Републике Србије, као и да се утврђује обавеза чланова Фискалног савета да предлог финансијског плана Фискалног савета доставе надлежном радном телу Народне скупштине на сагласност. У наставку је обавестио чланове Одбора да је дана 22. новембра 2024. године Фискални савет поднео Одбору, као надлежном радном телу Народне скупштине, нови Предлог финансијског плана Фискалног савета за 2025. годину, број 002120133 2024 20103 003 од 22. новембра 2024. године, којим је извршено његово усаглашавање са Предлогом закона о буџету Републике Србије за 2025. годину, ради разматрања и давања сагласности.

Благоје Пауновић, председник Фискалног савета, укратко образложио усаглашени Предлог финансијског плана Фискалног савета за 2025. годину са Законом о буџету за 2025. годину.

 Одбор је, већином гласова (10 гласова за, један против, један није гласао) донео

О Д Л У К У

о давању сагласности на усаглашени Предлог финансијског плана

Фискалног савета за 2025. годину

ДАЈЕ СЕ САГЛАСНОСТ на усаглашени Предлог финансијског плана Фискалног савета за 2025. годину, који је поднео Фискални савет (број: 400-2786/24 од 22. новембра 2024. године).

 Седница је завршена у 13,00 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић